Dewani weer in die hofShrien Dewani op 8 April 2014 in Kaapstad Foto: Leigh-Anne Jansen/eNCA/SAPA Dit sal Dewani se derde hofverskyning wees sedert hy na Suid-Afrika uitgelewer is. Hy staan tereg op aanklagte van sameswering om te ontvoer, roof met verswarende omstandighede, moord, ontvoering en dwarsboming van die gereg. Die staat beweer dat Dewani met Zola Tongo, Mziwamadoda Qwabe en Xolile Mngeni saamgesweer het om sy vrou, Anni, te vermoor. Dewani beweer hy en Anni is in November 2010 gekaap terwyl hulle deur Gugulethu in Kaapstad gery het. Anni se liggaam is later in die motor gevind. Sy is doodgeskiet. Die egpaar was op hul wittebrood in Kaapstad. Dewani is nog nie gevra om te pleit nie. Hy het in Mei in die hof verskyn en is daar gelas dat hy voortgaan om behandeling te ontvang in die Valkenberg-hospitaal in Kaapstad.